DA Den Europæiske Unions Tidende L 43/24

KOMMISSIONENS BESLUTNING

af 11. februar 2005

om afslutning af regnskaberne for visse udbetalende organer i Belgien, Spanien og Grækenland over udgifter, der for regnskabsåret 2001 blev finansieret af Den Europæiske Udviklings- og Garantifond for Landbruget (EUGFL), Garantisektionen

(meddelt under nummer K(2005) 295)

(Kun den franske, den græske, den nederlandske og den spanske udgave er autentiske)

(2005/127/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1258/1999 af 17. maj 1999 om finansiering af den fælles landbrugspolitik (1), særlig artikel 7, stk. 3,

efter høring af EUGFL-Komitéen, og

ud fra følgende betragtninger:

(1) Kommissionen har ved beslutning 2002/461/EF af 12. juni 2002 om afslutning af medlemsstaternes regnskaber over udgifter, der finansieres af Den Europæiske Udviklings- og Garantifond for Landbruget (EUGFL), Garantisektionen, for regnskabsåret 2001 (2) afsluttet alle de udbetalende organers regnskaber, bortset fra regnskaberne for det belgiske udbetalende organ »Betaalorgaan van de Vlaamse Gemeenschap«, de spanske udbetalende organer »FEGA« og »Pais Vasco« og de græske udbetalende organer.

(2) Efter at Belgien, Spanien og Grækenland har fremsendt nye oplysninger og efter yderligere kontroller, kan Kommissionen nu træffe afgørelse om, hvorvidt de regnskaber, som de pågældende udbetalende organer har fremsendt, er fuldstændige, nøjagtige og pålidelige.

(3) Kommissionen skal ved afslutningen af de pågældende belgiske, spanske og græske udbetalende organers regnskaber tage hensyn til de beløb, der allerede er udbetalt til Belgien og allerede tilbagebetalt af Spanien og Grækenland i medfør af beslutning 2002/461/EF. Som resultat heraf har nærværende beslutning ingen finansielle virkninger.

(4) Ifølge artikel 7, stk. 3, i forordning (EF) nr. 1258/1999 og artikel 7, stk. 1, i Kommissionens forordning (EF) nr. 1663/95 af 7. juli 1995 om gennemførelsesbestemmelser til Rådets forordning (EØF) nr. 729/70, for så vidt angår proceduren for regnskabsafslutning for EUGFL, Garantisektionen (3), foregriber nærværende beslutning, der træffes på grundlag af regnskabsoplysninger, ikke, at Kommissionen senere kan vedtage beslutninger om afvisning af EF-finansiering af udgifter, der ikke er afholdt efter EF-bestemmelserne —

VEDTAGET FØLGENDE BESLUTNING:

Artikel 1

Regnskaberne for det belgiske udbetalende organ »Betaalorgaan van de Vlaamse Gemeenschap«, de spanske udbetalende organer »FEGA« og »Pais Vasco« og de græske udbetalende organer GEDIDAGEP/OPEKEPE over udgifter, der for regnskabsåret 2001 blev finansieret af EUGFL, Garantisektionen, afsluttes hermed.

De beløb, der skal tilbagebetales af eller udbetales til de pågældende medlemsstater i henhold til denne beslutning, er fastlagt i bilaget.

Artikel 2

Denne beslutning er rettet til Kongeriget Belgien, Kongeriget Spanien og Den Hellenske Republik.

Udfærdiget i Bruxelles, den 11. februar 2005. På Kommissionens vegne Mariann FISCHER BOEL Medlem af Kommissionen

(1) EFT L 160 af 26.6.1999, s. 103.

(2) EFT L 160 af 18.6.2002, s. 28.

(3) EFT L 158 af 8.7.1995, s. 6. Senest ændret ved forordning (EF) nr. 2025/2001 (EFT L 274 af 17.10.2001, s. 3).